इस दौरान उन्होंने विभिन्न धर्मों और समाजों का तुलनात्मक अध्ययन किया। इससे उन्हें सही धर्म को समझने में बड़ी मदद मिली। इस अध्ययन यात्रा में वह ब्रह्मसमाज, आर्यसमाज और थियोसोफिकल सोसाइटी से होते हुए ईसाईयत तक आये। जब 1896 में बनारस में अकाल पड़ा और उसमें उन्होंने ईसाई मिशनरियों को अकाल-पीड़ितों की सेवा करते हुए देखा, तो वह ईसाईयत से बहुत प्रभावित हुए, और ईसा मसीह की करुणा का ऐसा प्रभाव उनके हृदय पर पड़ा कि उन्होंने ईसाई बनने का निश्चय कर लिया था। किन्तु इसी दौरान वाराणसी के सारनाथ में, जहाँ बुद्ध ने धर्मप्रवर्तन किया था, उनकी भेंट श्रीलंका के कुछ बौद्ध भिक्षुओं से हो गई, जो थियोसोफिकल सोसाइटी से भी जुड़े होने के कारण ईसा मसीह को भी मानते थे। उन भिक्षुओं ने उन्हें बताया कि तुम्हें ईसाई बनने की आवश्यकता नहीं है, तुम्हारे ही देश में महाकारुणिक बुद्ध हुए हैं। तुम उनकी शरण में जाओ। उन्होंने उन्हें ‘वसलसुत्त’ पढ़ने को दिया, जिसे पढ़कर वह हर्ष से उछल पड़े थे, क्योंकि जो वर्णव्यवस्था और जातिभेद का खंडन तथा मानव-मानव के प्रति करुणा का भाव वह चाहते थे, वह उन्हें बुद्ध में मिल गया था। इसके बाद उन्होंने बौद्धधर्म का व्यापक अध्ययन किया और 18 वर्ष बाद 1914 में वह कलकत्ता जाकर विधिवत बौद्धधर्म में दीक्षित हो गये। उनके दीक्षा-गुरु बने भदंत कृपाशरण महास्थविर और साक्षी बने लंका के अनागरिक धर्मपाल।